سپر ھوشام ءِ کلّیگ ءَ
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
سپر ھوشام ءِ کلّیگ ءَ
رُدان اِنت کیپ سنجیں موسمے
ارسانی گم رنگ ءَ
تلب پہ واھگے
نہ سر جم اِنت دریا ءِ آتراپ ءَ
ھمُک چول ءِ تہ ءَ بند اِنت
تئی مھرانی پازیب ءِ توار مُرگانی پیم ءَ اِنت
من ءَ مونجا کنان اِنت زند ءِ رُنگراھاں
گُش ئے دردانی بیگاھاں
ابیتکیں گِلّھے گون اِنت ءُ جُنزان اِنت
زھیر ءِ بُکچہ ءَ بستگ ھزار کرنانی بیگوائیں
چراگانی شپ ءِ کِسّہ
تھاری برجم اِنت اندیمیں چمّانی در ءَ سھتے
گُلابانی پچیں جیگ ءَ نہ شنگینتہ وتی وشبو
سمین ءِ ساز ءُ آوازیں تلب گینّ ءَ چہ سر سِستگ
پدا گریواسکیں لُنٹانی شُبین ءُ چھر تلکار اَنت
سپر ھوشام ءِ کلّیگ ءَ کُتہ سر گپتگاں تھنا
کہ بلکیں زندگی اچ من وتا گِستا مہ کنت باندا
پمشکہ من وتی ارواہ ءِ گیابان ءَ کِشاں درچکے
رزا تئیگ اِنت تئی نام ءَ پہ بچکندے
پہ چنکے نود تُنیگاں
دل ءِ ورّودیں مھر ءِ پُل ازل گیمُرتگ اَنت ہنکین تامور اِنت
گم ءُ رنجانی اِمروز ءَ سپر ھوشام ءِ کلّیگ ءَ
نگاھاں آس مانداشتگ
منی شھر ءِ زمستان ءَ گُباریں درد سر ریچ اَنت
زِر ءِ ھاجت گُل ءُ پُلّانی نیام ءَ چولاں پَرریچیت
دمے بے چاڑ کنت زند ءَ پہ ارمانے
ھیال ءِ شیرکنیں دابانی کرتاس ءَ
زمانگ گوھراں نکش اِیت
وپاداریں گمانی اُزر ءِ باپُشت ءَ
منی درد ءِ رگِستان ءَ
سپر ھوشام ءِ کلّیگ ءَ من ءَ تئی ترانگاں گیجیت
گسر چہ باتن ءِ کِشکاں ھمُک مانا سر ءَ کشّ اِیت ۔
شریف مومؔن
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔